[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.11.2006

COM(2006) 675 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

ΠΕΡΙΦΕΡΕΙΕΣ ΓΙΑ ΤΗΝ ΟΙΚΟΝΟΜΙΚΗ ΑΛΛΑΓΗ

{SEC(2006) 1432}

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

ΠΕΡΙΦΕΡΕΙΕΣ ΓΙΑ ΤΗΝ ΟΙΚΟΝΟΜΙΚΗ ΑΛΛΑΓΗ

.

«Σημειώνεται πρόοδος στην οικονομική μεταρρύθμιση και η Ευρώπη έχει ήδη αρχίσει να κινείται. Αν διπλασιάσουμε τις προσπάθειές μας, η ανανεωμένη στρατηγική της Λισσαβώνας θα αποτελέσει ένα σημείο πραγματικής καμπής για την ανάπτυξη και την απασχόληση στην Ευρώπη. Ήλθε η ώρα να ανεβάσουμε ταχύτητα.» José-Manuel Durão Barroso 25 Ιανουαρίου 2006 |

«Το Ευρωπαϊκό Συμβούλιο χαιρετίζει την ανακοίνωση της Επιτροπής «Ώρα να ανεβάσουμε ταχύτητα». Καλεί το Συμβούλιο, την Επιτροπή και τα κράτη μέλη να οργανώσουν την ανταλλαγή εμπειριών κατά τρόπο πρακτικό.» Ευρωπαϊκό Συμβούλιο 24 Μαρτίου 2006 |

Σύνοψη

Για την περίοδο 2007-2013 η Επιτροπή σχεδιάζει να επικεντρωθεί, σε συνεργασία με τα κράτη μέλη, σε δύο υφιστάμενους μηχανισμούς της ευρωπαϊκής περιφερειακής πολιτικής – το πρόγραμμα διαπεριφερειακής συνεργασίας και το πρόγραμμα δικτύου για την αστική ανάπτυξη – για τη δοκιμή ορθών πρακτικών όσον αφορά τον οικονομικό εκσυγχρονισμό και την αύξηση της ανταγωνιστικότητας. Η νέα αυτή πρωτοβουλία θα λάβει την επωνυμία Περιφέρειες για την Οικονομική Αλλαγή (ΠΟΑ) και θα ενισχύσει περαιτέρω τη συμβολή της ευρωπαϊκής πολιτικής συνοχής για την επίτευξη των στόχων της ανανεωμένης ατζέντας της Λισσαβώνας. Ο συνολικός προϋπολογισμός θα είναι της τάξης των 375 εκατομμυρίων ευρώ.Στο πλαίσιο της νέας πρωτοβουλίας, η διαπεριφερειακή συνεργασία και το πρόγραμμα δικτύου για την αστική ανάπτυξη θα συνεχίσουν να λειτουργούν όπως και σήμερα. Δίκτυα εθελοντών από τα συμμετέχοντα κράτη μέλη, τις περιφέρειες και τι πόλεις θα επιλέξουν αναπτυξιακά θέματα του ενδιαφέροντός τους και θα τα υλοποιήσουν μέσω κοινών δικτύων που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης (ΕΤΠΑ)· τα συμμετέχοντα κράτη μέλη, οι περιφέρειες και οι πόλεις θα εξακολουθήσουν να διαδραματίζουν πρωτεύοντα ρόλο στη διαμόρφωση και στη λειτουργία του δικτύου.

Ένα νέο στοιχείο για την περίοδο 2007-2013 είναι ότι η Επιτροπή θα προσφέρει στα δίκτυα μια σειρά θεμάτων που θα επικεντρώνονται στον οικονομικό εκσυγχρονισμό και στην ανανεωμένη ατζέντα της Λισσαβώνας. Όταν τα κράτη μέλη, οι περιφέρειες και οι πόλεις επιλέγουν να υλοποιήσουν αυτά τα θέματα, θα έρχονται σε στενή συνεργασία με την Επιτροπή. Ο δεύτερος σημαντικός νεωτερισμός θα είναι η εισαγωγή στην ΠΟΑ της επιλογής της ταχείας διαδικασίας. Η επιλογή αυτή θα δώσει στην Επιτροπή τη δυνατότητα να διαδραματίσει ηγετικό ρόλο στη δοκιμή επιλεγμένων ιδεών με σκοπό την ταχεία διάδοσή τους μέσω των προγραμμάτων της ευρωπαϊκής περιφερειακής πολιτικής που υποστηρίζει το ΕΤΠΑ, δηλαδή των καθιερωμένων προγραμμάτων. Τα εθελοντικά δίκτυα θα δημιουργηθούν για επιλεγμένα θέματα και η Επιτροπή θα τα συντονίζει και θα συλλέγει τα αποτελέσματα. Έτσι, η Επιτροπή θα διαθέτει ένα πεδίο δοκιμής για τις ιδέες της όσον αφορά τον οικονομικό εκσυγχρονισμό, στο πλαίσιο των θεμάτων που έχει καθορίσει. Η επιλογή των θεμάτων και η λειτουργία των προγραμμάτων θα γίνεται με συντονισμένες προσπάθειες των υπηρεσιών της Επιτροπής.

Δύο άλλοι νεωτερισμοί θα στοχεύουν στην ενίσχυση της επικοινωνίας και της διάδοσης αποτελεσμάτων ορθής πρακτικής, ιδίως όσον αφορά σχέδια που συμβάλλουν σαφώς στην ατζέντα της ΕΕ για τη δημιουργία θέσεων εργασίας και για την ανάπτυξη. Ο πρώτος νεωτερισμός θα αφορά τη θέσπιση μιας ετήσιας διάσκεψης της ΠΟΑ, με σχετικό ιστοτόπο και δημοσιεύσεις, η διοργάνωση της οποίας θα συμπίπτει με την εαρινή σύνοδο του Ευρωπαϊκού Συμβουλίου – αρχής γενομένης το Μάρτιο του 2007. Ο δεύτερος νεωτερισμός θα αφορά τη θέσπιση ετήσιων βραβείων για τις καλύτερες ιδέες σχεδίων σε διάφορες κατηγορίες του οικονομικού εκσυγχρονισμού.

Επιπλέον, προτείνεται να γίνεται αναφορά της ΠΟΑ, όπου ενδείκνυται, στο πλαίσιο των ετήσιων εκθέσεων προόδου της Επιτροπής προς το Ευρωπαϊκό Συμβούλιο σχετικά με την ανανεωμένη ατζέντα της Λισσαβώνας.

Οι υπηρεσίες της Επιτροπής, τα κράτη μέλη, οι περιφέρειες και οι πόλεις θα εργάζονται συντονισμένα για να εξασφαλίζεται η ευρύτερη υποστήριξη προς την ΠΟΑ και η επιλογή της ταχείας διαδικασίας. Βάσει σχεδιασμού, τα πρώτα θεματικά δίκτυα θα βρίσκονται σε λειτουργία κατά το τέλος του 2006.

Εισαγωγή

1. Η ευρωπαϊκή πολιτική συνοχής ανταποκρίνεται στην πρόκληση που έθιξε ο Πρόεδρος Barroso τον Ιανουάριο του 2006, να «ανεβάσουμε ταχύτητα» στις προσπάθειες για την ανάπτυξη και για καλύτερες και περισσότερες θέσεις εργασίας.

Στους εννέα μήνες που πέρασαν από την έκκλησή του για διπλασιασμό των προσπαθειών της Ένωσης όσον αφορά τον οικονομικό εκσυγχρονισμό, τα κράτη μέλη, οι περιφέρειες και οι πόλεις, σε στενή συνεργασία με την Επιτροπή, άρχισαν εντατικές προετοιμασίες για νέα αναπτυξιακά προγράμματα που θα εφαρμοστούν έως το 2013. Στα προγράμματα θα διατεθεί κοινοτική υποστήριξη ύψους 350 δις ευρώ και επιπλέον ποσό 150 δις ευρώ από επενδύσεις δημόσιων και ιδιωτικών φορέων, μέσω συγχρηματοδότησης. Θα εγκριθούν από την Επιτροπή στις αρχές του 2007.

2. Τα προγράμματα αυτά θα αποτελέσουν το κορύφωμα μιας σειράς ενεργειών που έχει αναλάβει ήδη η Επιτροπή για να εξασφαλίσει ότι η επένδυση των 500 δις ευρώ θα επικεντρώσει την υποστήριξη της Ένωσης στον οικονομικό εκσυγχρονισμό και στην αύξηση της ανταγωνιστικότητας.

- Έχει αναπτυχθεί – με υποστήριξη του Ευρωπαϊκού Συμβουλίου – ένας στενός σύνδεσμος ανάμεσα στο ρυθμιστικό πλαίσιο της ευρωπαϊκής πολιτικής συνοχής και την ανανεωμένη ατζέντα της Λισσαβώνας, με τη σαφή διασύνδεση ανάμεσα στην περιφερειακή οικονομική σύγκλιση και τον οικονομικό εκσυγχρονισμό.

- Έχει εισαχθεί η ιδέα των ποσοτικών στόχων για τα κράτη μέλη, για να βοηθηθούν αυτά και οι περιφέρειές τους να επικεντρώσουν την οικονομική υποστήριξη από την πολιτική συνοχής, το ΕΤΠΑ, το Ευρωπαϊκό Κοινωνικό Ταμείο (ΕΚΤ) και το Ταμείο Συνοχής σε επενδύσεις που αφορούν τον εκσυγχρονισμό. Αυτό θα επιτευχθεί με τη δέσμευση του 60% της επένδυσης για τον εκσυγχρονισμό στις πλέον μειονεκτούσες περιφέρειες, από το 2007 έως το 2013. Για όλες τις άλλες περιφέρειες, ο στόχος της δέσμευσης θα είναι 75%. Ο στόχος του 60% είναι εθελοντικός για την ΕΕ των 10 κρατών μελών και μια σειρά από αυτά έχουν ήδη δηλώσει ότι δεσμεύονται από αυτόν.

- Το Συμβούλιο θέσπισε τις κοινοτικές στρατηγικές κατευθυντήριες γραμμές για τη συνοχή, οι οποίες επικεντρώνονται σε τρεις προτεραιότητες όσον αφορά τον εκσυγχρονισμό, καθώς επίσης και λεπτομερείς κατευθυντήριες γραμμές για επενδύσεις αστικής ανάπτυξης.

Κάθε μια από αυτές τις αποφάσεις της Επιτροπής κατευθύνει τα κράτη μέλη, τις περιφέρειες και τις πόλεις να αναζητήσουν εκείνες τις επενδύσεις στα προγράμματά τους οικονομικής σύγκλισης που θα αποφέρουν τη μέγιστη προστιθέμενη αξία για τον οικονομικό εκσυγχρονισμό και την αύξηση της ανταγωνιστικότητας. Συμβάλλουν στο να ανεβάσει η ευρωπαϊκή πολιτική συνοχής μια ταχύτητα. Μπορούν να γίνουν περισσότερα.

Περιφέρειες για την οικονομική αλλαγή και η επιλογή της ταχείας διαδικασίας

3. Τα προγράμματα περιφερειακής σύγκλισης, ανταγωνιστικότητας και απασχόλησης, μέσω των οποίων διατίθεται χρηματοδότηση από το ΕΤΠΑ και το ΕΚΤ στο πλαίσιο της πολιτικής συνοχής, λειτουργούν αποκεντρωμένα, με πλήρη σεβασμό της αρχής της επικουρικότητας. Η επιλογή των επενδύσεων που θα επωφεληθούν από τη συγχρηματοδότηση του ΕΤΠΑ και του ΕΚΤ για το 2007-2013 θα γίνει, στο μεγαλύτερο μέρος, από τα κράτη μέλη, τις περιφέρειες και τις πόλεις.

Η ΠΟΑ θα επικεντρωθεί στον εντοπισμό ορθών πρακτικών όσον αφορά τον οικονομικό εκσυγχρονισμό, ιδίως σε σχέση με σχέδια που συμβάλλουν σαφώς στην ατζέντα της Ένωσης για τις θέσεις εργασίας και την ανάπτυξη, και στη διάδοση αυτών των πρακτικών σε όλες τις περιφέρειες ώστε να τονωθεί η περιφερειακή τους ανάπτυξη και να μειωθούν οι οικονομικές ανισότητες. Έτσι θα συμβάλλει σημαντικά στην υλοποίηση των κοινοτικών στρατηγικών κατευθυντήριων γραμμών για τη συνοχή, υπογραμμίζοντας τη σημασία της ανταλλαγής αναπτυξιακών στρατηγικών σε εθνικό, περιφερειακό και τοπικό επίπεδο και της δικτύωσης, ιδίως για να εξασφαλιστεί η μεταφορά ιδεών σε καθιερωμένα εθνικά και περιφερειακά προγράμματα συνοχής[1]. Θα είναι ιδιαίτερα σημαντική για εκείνα τα κράτη μέλη και τις περιφέρειες που απέχουν περισσότερο από τη μέση επίδοση της Ένωσης.

Η ΠΟΑ θα επικεντρώσει δύο υφιστάμενα μέσα της ευρωπαϊκής περιφερειακής πολιτικής – το πρόγραμμα διαπεριφερειακής συνεργασίας και το πρόγραμμα δικτύου αστικής ανάπτυξης – γύρω από θέματα οικονομικής ανάπτυξης που θα καθορίσει η Επιτροπή και θα είναι σύμφωνα με τις κοινοτικές κατευθυντήριες γραμμές για τη συνοχή. Θα εφαρμοστεί στο πλαίσιο του νέου στόχου «Ευρωπαϊκή Εδαφική Συνεργασία»[2]. Τα δύο μέσα θα διαθέτουν συνολικό προϋπολογισμό για το 2007-2013 375 εκατ. ευρώ.

4. Η ΠΟΑ θα εισαγάγει μια σειρά νεωτερισμών.

- Οι περιφέρειες και οι πόλεις θα εξακολουθήσουν να έχουν τη δυνατότητα δημιουργίας και διαχείρισης των δικών τους δικτύων, όμως θα τους ζητηθεί να πράξουν το ίδιο και για θέματα που θα επιλεγούν για τη σύνδεση πολιτικών της Ένωσης με την ατζέντα για τον εκσυγχρονισμό. Η Επιτροπή, με συντονισμένες προσπάθειες των υπηρεσιών της και σε συνεργασία με τα κράτη μέλη, θα καθορίσει τα θέματα που θα αναπτυχθούν (βλ. παραγράφους 14 έως 16 και το έγγραφο εργασίας των υπηρεσιών της Επιτροπής SEC(2006) 1432).

- Μια νέα επιλογή ταχείας διαδικασίας θα προσφέρει ένα πεδίο ταχείας δοκιμής για πολιτικές ιδέες των Επιτρόπων και των υπηρεσιών τους. Στο πλαίσιο αυτής της επιλογής, η Επιτροπή θα έχει την πρωτοβουλία για τη θέσπιση του δικτύου εθελοντικών περιφερειών και πόλεων και για τη λειτουργία των προγραμμάτων (βλ. παραγράφους 7 και 8).

- Θα υπάρχει μια αμφίδρομη σχέση ανάμεσα στα προγράμματα θεματικής ανάπτυξης και στα καθιερωμένα προγράμματα της ευρωπαϊκής περιφερειακής πολιτικής. Μέσω αυτής της αμφίδρομης σχέσης, τα σχέδια που δοκιμάζονται στο πλαίσιο του προϋπολογισμού των 375 εκατ. ευρώ των μέσων της ΠΟΑ θα διαδίδονται ταχέως σε καθιερωμένα προγράμματα (βλ. παραγράφους 9 και 10).

- Περιφέρειες ή πόλεις που έχουν ήδη αναπτύξει σχέδια, είτε μεμονωμένα είτε από κοινού με άλλες, τα οποία κρίνονται ως ορθές πρακτικές, θα έχουν τη δυνατότητα να εισαγάγουν τις εμπειρίες τους μέσω της ταχείας διαδικασίας, έτσι ώστε να μπορούν αυτές να διαδοθούν γρήγορα και ευρέως.

- Οι περιφέρειες και οι πόλεις που συμμετέχουν στην ΠΟΑ θα κληθούν να δεσμευτούν ότι θα εισαγάγουν προορατικά ιδέες ορθής πρακτικής στα καθιερωμένα τους προγράμματα. Αυτό μπορούν να το επιτύχουν με την εισαγωγή στα καθιερωμένα τους προγράμματα μιας προτεραιότητας για την ΠΟΑ (στα προγράμματα του ΕΤΠΑ) ή μιας ειδικής ρήτρας. Αυτή η δέσμευση θα απαιτείται για τη συμμετοχή στην επιλογή της ταχείας διαδικασίας.

- Η ΠΟΑ θα ενσωματώνει αυξημένες και αποτελεσματικές προσπάθειες για τη γρήγορη διάδοση ορθής πρακτικής μεταξύ όλων των περιφερειών και πόλεων της Ένωσης. Στις προσπάθειες αυτές θα περιλαμβάνεται η θέσπιση ετήσιων βραβείων περιφερειακής καινοτομίας για σχέδια που επιτυγχάνουν αποτελέσματα υψηλής ποιότητας από πλευράς οικονομικού εκσυγχρονισμού. (βλ. παραγράφους 11 έως 13).

5. Οι νεωτερισμοί αυτοί θα εξασφαλίσουν ότι η ΠΟΑ θα προσφέρει στην Ένωση ένα νέο μέσο για την προώθηση του οικονομικού εκσυγχρονισμού και την αύξηση της ανταγωνιστικότητας, με ένα σαφή ρόλο της Επιτροπής στο πλαίσιο της ταχείας διαδικασίας. Θα προσφέρει στις περιφέρειες και τις πόλεις τη δυνατότητα να εργαστούν επί συγκεκριμένων θεμάτων σχετικά με τον οικονομικό εκσυγχρονισμό. Θα ενθαρρύνει περαιτέρω την προοδευτική σκέψη στην υλοποίηση προγραμμάτων που υποστηρίζονται από την ευρωπαϊκή περιφερειακή πολιτική μέσω του ΕΤΠΑ και θα εξασφαλίζει τη διαρκή βελτίωση όσον αφορά τη συμβολή τους στους στόχους του εκσυγχρονισμού.

6. Η ΠΟΑ θα είναι εύρυθμη και δεν θα εισαγάγει νέα γραφειοκρατία, αφού θα λειτουργεί μέσω των υφιστάμενων μέσων των προγραμμάτων της διαπεριφερειακής συνεργασίας και του δικτύου αστικής ανάπτυξης. Θα σέβεται πλήρως τις αρχές της επικουρικότητας και της αποκέντρωσης. Η ΠΟΑ επομένως θα συμπληρώνει τις αποφάσεις και τις δράσεις που έχουν ήδη ληφθεί από την Επιτροπή και το Συμβούλιο.

7. Εκτός από τη συγχρηματοδότηση για τα προγράμματα της ΠΟΑ μέσω του στόχου Ευρωπαϊκή Εδαφική Συνεργασία της ευρωπαϊκής πολιτικής συνοχής, η Επιτροπή θα παρέχει συνεχή υποστήριξη εμπειρογνώμονα και, εάν χρειαστεί, διοικητική υποστήριξη σε δίκτυα που λειτουργούν στο πλαίσιο της ταχείας διαδικασίας. Η συγχρηματοδότηση εγκεκριμένων ιδεών μπορεί να γίνει μέσω προγραμμάτων της ευρωπαϊκής περιφερειακής πολιτικής που υποστηρίζονται από το ΕΤΠΑ και μπορεί επίσης να επιδιωχθεί χρηματοδότηση από συστήματα που λειτουργούν από την Ευρωπαϊκή Τράπεζα Επενδύσεων και την Ευρωπαϊκή Τράπεζα Ανοικοδόμησης και Ανάπτυξης. Η πρωτοβουλία τεχνικής υποστήριξης JASPERS μπορεί επίσης να συμβάλλει στην ανάπτυξη σχεδίων.

8. Η επιλογή της ταχείας διαδικασίας θα αποτελεί μέρος της ΠΟΑ. Όπως και η υπόλοιπη πρωτοβουλία, θα είναι εθελοντική για περιφέρειες και πόλεις, όμως με τη σημαντική διαφορά ότι την πρωτοβουλία θα την έχει η Επιτροπή και όχι οι περιφέρειες και οι πόλεις. Η Επιτροπή θα καθορίζει τα θέματα που θα αναπτυχθούν σε συνεργασία με τα κράτη μέλη· θα καλεί τις ενδιαφερόμενες περιφέρειες και πόλεις να συμμετάσχουν στα δίκτυα που ασχολούνται με τα θέματα· θα είναι αρμόδια, από κοινού με τις διαχειριστικές αρχές, για τη λειτουργία των θεματικών δικτύων· και θα συλλέγει τα αποτελέσματα. Επιπλέον, στα δίκτυα που συμμετέχουν στην ταχεία διαδικασία θα προσφέρεται εμπειρογνωμοσύνη για την ανάπτυξη σχεδίων δράσης για τη δοκιμή και την αξιολόγηση μεθόδων ορθής πρακτικής. Όπως και η υπόλοιπη ΠΟΑ, η ταχεία δοκιμή θα λειτουργεί μέσω των υφιστάμενων μέσων της διαπεριφερειακής συνεργασίας και την αστική ανάπτυξη.

Η αμφίδρομη σχέση

9. Η εμπειρία έχει επισημάνει την ανάγκη δημιουργίας ενός σταθερού συνδέσμου ανάμεσα σε πιλοτικά συστήματα που αναπτύσσουν νέες ιδέες και τα προγράμματα της ευρωπαϊκής περιφερειακής πολιτικής που υποστηρίζονται από το ΕΤΠΑ, που φέρουν το μεγαλύτερο μέρος του προϋπολογισμού αυτής της πολιτικής. Αυτό θα είναι κρίσιμης σημασίας για την ταχεία και ευρεία διάδοση και την υλοποίηση νέων ιδεών. Η ΠΟΑ, και ειδικά η επιλογή της ταχείας διαδικασίας, θα εισαγάγει ρυθμίσεις που θα καταστήσουν δυνατή μια αμφίδρομη ανταλλαγή. Η πρωτοβουλία θα αξιοποιήσει επίσης την εμπειρία από την κοινοτική πρωτοβουλία EQUAL, η οποία συμβάλλει σημαντικά στη διάδοση ορθής πρακτικής στους τομείς δράσεων που συγχρηματοδοτούνται από το ΕΚΤ.

Πρώτον, περιφέρειες που έχουν αναπτύξει ιδέες που αποδεικνύονται παραδείγματα ορθής πρακτικής – είτε στο πλαίσιο προγραμμάτων της ευρωπαϊκής περιφερειακής πολιτικής που υποστηρίζονται από το ΕΤΠΑ είτε άλλων προγραμμάτων της ΕΕ ή των δικών τους εθνικών ή περιφερειακών συστημάτων – θα έχουν τη δυνατότητα αξιολόγησης αυτών των ιδεών στο πλαίσιο της ΠΟΑ και διάδοσής τους σε όλη την Ένωση.

Δεύτερον, τα κράτη μέλη, οι περιφέρειες και οι πόλεις που συμμετέχουν στα δίκτυα της ΠΟΑ θα πρέπει να αποδεικνύουν τη διασύνδεση της εργασίας τους στο πλαίσιο της ΠΟΑ με τα καθιερωμένα τους προγράμματα. Με αυτό επιδιώκεται η εξασφάλιση της ταχείας διάδοσης, μεταξύ των καθιερωμένων προγραμμάτων, ιδεών που αναπτύσσονται από την πρωτοβουλία, αυτή δε η σχέση θα είναι σημαντική για περιφέρειες που συμμετέχουν σε δίκτυα στο πλαίσιο της επιλογής της ταχείας διαδικασίας.

10. Αυτή η σχέση ανάμεσα σε δύο τύπους δραστηριότητας περιφερειακής ανάπτυξης μπορεί να εξασφαλιστεί με διάφορες εφικτές απαιτήσεις – για παράδειγμα, μέσω της συμπερίληψης μιας προτεραιότητας για την ΠΟΑ (στα προγράμματα του ΕΤΠΑ) ή μιας ειδικής ρήτρας δέσμευσης στα καθιερωμένα προγράμματα περιφερειών και πόλεων που συμμετέχουν στην πρωτοβουλία, με την οποία θα εξασφαλίζεται ότι τα προγράμματά τους διαθέτουν το πεδίο για την υλοποίηση νέων ιδεών.

Αυξημένη προσπάθεια επικοινωνίας

11. Η αποτελεσματική επικοινωνία θα αποτελέσει σημαντικό μέρος της ΠΟΑ. Θα εξασφαλίσει την ταχεία διάδοση ιδεών, αποτελεσμάτων και λεπτομερειών σχετικά με σχέδια ορθής πρακτικής. Η επικοινωνία αυτή θα βασιστεί στις συντονισμένες προσπάθειες των μονάδων ενημέρωσης των συμμετεχουσών υπηρεσιών της Επιτροπής, για τη διοργάνωση σεμιναρίων και την επεξεργασία δημοσιεύσεων και άλλων εργαλείων επικοινωνίας.

12. Ένα σημαντικό στοιχείο θα είναι η διάσκεψη της ΠΟΑ, η οποία θα διεξάγεται κάθε χρόνο και θα συμπίπτει χρονικά με την εαρινή σύνοδο του Ευρωπαϊκού Συμβουλίου. Κατ’ αυτόν τον τρόπο θα προβάλλεται σαφώς η συμβολή των κοινοτικών πολιτικών στον οικονομικό εκσυγχρονισμό και στην επίτευξη των στόχων της Λισσαβώνας. Η πρώτη από αυτές τις ετήσιες διασκέψεις θα διεξαχθεί το Μάρτιο του 2007.

Η διάσκεψη του Μαρτίου 2007 θα εγκαινιάσει ένα νέο ιστοτόπο για την ανταλλαγή ορθής πρακτικής. Με την έναρξη της λειτουργίας του, ο ιστοτόπος θα περιέχει στοιχεία για 50 σχέδια σε καίριους πολιτικούς τομείς της έρευνας, της τεχνικής καινοτομίας, της κοινωνίας της πληροφορίας, της βιώσιμης οικονομικής ανάπτυξης και της χρηματοοικονομικής τεχνικής. Τα στοιχεία αυτά θα προέρχονται από την εμπειρία από προγράμματα που βρίσκονται σε εξέλιξη. Στα τέλη του 2007, ο αριθμός των σχεδίων θα ανέρχεται τουλάχιστον σε 150. Κάθε χρόνο, στη διάσκεψη της ΠΟΑ, η Επιτροπή θα δημοσιεύει έντυπο στο οποίο θα παρατίθενται στοιχεία για σχέδια ορθής πρακτικής, που θα προέρχονται από διάφορες πηγές που καλύπτονται από την πρωτοβουλία.

13. Αναπόσπαστο μέρος της πολιτικής επικοινωνίας της ΠΟΑ θα είναι η θέσπιση ετήσιων βραβείων καινοτομίας για σχέδια στον τομέα επιλεγμένων θεμάτων που συνδέονται με τον οικονομικό εκσυγχρονισμό. Τα βραβεία αυτά θα βελτιώσουν την ενημέρωση σχετικά με ορθές πρακτικές, θα ενθαρρύνουν την ανταλλαγή εμπειριών και θα προβάλλουν την προοδευτική σκέψη. Θα παρουσιάζονται κάθε χρόνο στην εαρινή διάσκεψη της ΠΟΑ. Λεπτομέρειες σχετικά με την πρώτη απονομή των βραβείων θα ανακοινωθούν στη διάσκεψη του Μαρτίου 2007.

Περιφέρειες για την οικονομική αλλαγή και η επιλογή της ταχείας διαδικασίας: συνοπτική παρουσίαση

Στον πίνακα που ακολουθεί συνοψίζονται τα χαρακτηριστικά της ΠΟΑ, με ιδιαίτερη έμφαση στην επιλογή της ταχείας διαδικασίας:

Περιφέρειες για την οικονομική αλλαγή | Επιλογή της ταχείας διαδικασίας |

Δίκτυα για την ανάπτυξη των θεμάτων για τον οικονομικό εκσυγχρονισμό και τον ανταγωνισμό | Ναι | Ναι |

Πρωτοβουλία για τη δημιουργία δικτύων | Περιφέρεια ή πόλη | Επιτροπή |

Επικεφαλής στο δίκτυο | Περιφέρεια ή πόλη | Περιφέρεια ή πόλη |

Υποστήριξη από την ευρωπαϊκή περιφερειακή πολιτική για το πρόγραμμα δικτύου | Ναι | Ναι |

Πρόσθετη υποστήριξη από την Επιτροπή σε θέματα εμπειρογνωμοσύνης και διοίκησης | Όχι | Ναι |

Αξιολόγηση αποτελεσμάτων | Περιφέρειες και πόλεις | Επιτροπή, περιφέρειες και πόλεις |

Δέσμευση για την προορατική εισαγωγή ιδεών ορθής πρακτικής στα καθιερωμένα προγράμματα | Επιθυμητή | Ουσιαστικής σημασίας |

Συμμετοχή αρχών διαχείρισης προγραμμάτων σε δίκτυα | Επιθυμητή | Ουσιαστικής σημασίας |

Συμμετοχή στα ετήσια βραβεία της ΠΟΑ | Ναι | Ναι |

Ταχεία διάδοση αποτελεσμάτων | Επιθυμητή | Ουσιαστικής σημασίας |

Θέματα για τον εκσυγχρονισμό

14. Το νέο ρυθμιστικό πλαίσιο για την ευρωπαϊκή πολιτική συνοχής για την περίοδο 2007-2013 καθορίζει, στο πλαίσιο του κύριου στόχου για τον οικονομικό εκσυγχρονισμό, στρατηγικές κατευθυντήριες γραμμές για τις επενδύσεις των κρατών μελών και των περιφερειών. Καλεί για τη μεγιστοποίηση του αποτελέσματος σύγκλισης των επενδύσεών τους με την επικέντρωση, στο βαθμό που αυτό είναι χρήσιμο, στα θέματα που αναφέρονται στις κατευθυντήριες γραμμές. Η επιλογή των θεμάτων θα διαφέρει ανάμεσα στα κράτη μέλη και τις περιφέρειες, ανάλογα με τη σχετική οικονομική τους ισχύ. Αυτή η προσπάθεια επικέντρωσης θα ενισχυθεί από τη θέσπιση συγκεκριμένων κατά περίπτωση στόχων.

15. Οι στρατηγικές κατευθυντήριες γραμμές παρέχουν στα κράτη μέλη και τις περιφέρειες ένα φάσμα θεμάτων γύρω από τα οποία μπορούν να καταρτίσουν τα αναπτυξιακά τους προγράμματα. Οι τρεις θεματικοί τομείς των κατευθυντήριων γραμμών και η εγκάρσια εδαφική τους διάσταση μπορούν να συνοψιστούν ως εξής:

- Βελτίωση της ελκυστικότητας των κρατών μελών, των περιφερειών και των πόλεων με τη βελτίωση της προσβασιμότητας, την εξασφάλιση κατάλληλης ποιότητας και επιπέδου υπηρεσιών και τη διατήρηση του περιβαλλοντικού τους δυναμικού.

- Ενθάρρυνση της καινοτομίας, του επιχειρηματικού πνεύματος και της ανάπτυξης της οικονομίας που βασίζεται στη γνώση με ικανότητες έρευνας και καινοτομίας, περιλαμβανομένων της οικολογικής καινοτομίας και των νέων τεχνολογιών ενημέρωσης και επικοινωνίας.

- Δημιουργία περισσότερων και καλύτερων θέσεων εργασίας με την προσέλκυση περισσότερων ατόμων στην απασχόληση ή την επιχειρηματική δραστηριοποίηση, τη βελτίωση της προσαρμοστικότητας των εργαζομένων και των επιχειρήσεων και την αύξηση της επένδυσης σε ανθρώπινο κεφάλαιο.

- Επίτευξη ενός συνολικά υψηλού δυναμικού ανάπτυξης και μιας ομοιόμορφης περιφερειακής ανάπτυξης, με την απόδοση ιδιαίτερης έμφασης σε ειδικές γεωγραφικές συνθήκες.

Αυτές οι κατευθυντήριες γραμμές είναι παρόμοιες με αυτές στους τομείς για δράσεις προτεραιότητας που εντοπίστηκαν από το Ευρωπαϊκό Συμβούλιο το Μάρτιο του 2006: μεγαλύτερη επένδυση στη γνώση και την καινοτομία· απελευθέρωση του επιχειρηματικού δυναμικού, ιδίως των ΜΜΕ· και αύξηση των δυνατοτήτων απασχόλησης για κατηγορίες προτεραιότητας. Το Ευρωπαϊκό Συμβούλιο επεσήμανε επίσης τη σημασία των επενδύσεων στον τομέα της ενέργειας. Ως γενική αρχή, η πρωτοβουλία θα συμβάλλει στις εγκάρσιες αρχές της πολιτικής συνοχής όσον αφορά την προώθηση της ισότητας των φύλων, τη μείωση των μειονεξιών και την προώθηση της βιώσιμης ανάπτυξης.

16. Έχει καταβληθεί ήδη σημαντική εργασία από διάφορες υπηρεσίες της Επιτροπής για τον καθορισμό θεμάτων που θα αναπτυχθούν στο πλαίσιο της ΠΟΑ. Τα θέματα περιγράφονται αναλυτικότερα στο έγγραφο εργασίας των υπηρεσιών της Επιτροπής, SEC(2006) 1432.

Η συνεργασία ανάμεσα στις υπηρεσίες της Επιτροπής, η οποία οδήγησε στον καθορισμό των θεμάτων, θα συνεχιστεί καθ’ όλη τη διάρκεια υλοποίησης της ΠΟΑ, ιδίως στο πλαίσιο της ταχείας διαδικασίας. Ο ηγετικός ρόλος της Επιτροπής στα διάφορα θεματικά δίκτυα στο πλαίσιο της ταχείας διαδικασίας θα κατανέμεται στις διάφορες υπηρεσίες της. Στόχος είναι να διατηρηθεί μια στενή επαφή ανάμεσα στις κοινοτικές πολιτικές και τα θεματικά δίκτυα, παρέχοντας έτσι τη δυνατότητα στις διάφορες πολιτικές να δοκιμάσουν σημαντικές ιδέες που αφορούν τον οικονομικό εκσυγχρονισμό.

Επόμενα βήματα

17. Οι υπηρεσίες της Επιτροπής, τα κράτη μέλη, οι περιφέρειες και οι πόλεις θα εργαστούν συντονισμένα για την εξασφάλιση της μέγιστης δυνατής υποστήριξης για την ΠΟΑ και η επιλογή της ταχείας διαδικασίας. Η φινλανδική Προεδρία θα ολοκληρώσει τις συζητήσεις σε μια άτυπη συνεδρίαση των Υπουργών Περιφερειακής Πολιτικής, η οποία θα γίνει στις Βρυξέλλες στις 21 Νοεμβρίου, ζητώντας από τα κράτη μέλη να εγκρίνουν την επανεστίαση των υφιστάμενων μέσων από κοινού με την επιλογή των στόχων και των θεμάτων από την Επιτροπή.

Οι υπηρεσίες της Επιτροπής έχουν προχωρήσει αρκετά στην οργάνωση της ταχείας διαδικασίας και αναμένεται ότι τα πρώτα θεματικά δίκτυα θα βρίσκονται σε λειτουργία έως το τέλος του 2006.

.

[1] COM (2006) 386 τελικό. Πρόταση απόφασης του Συμβουλίου για τις κοινοτικές στρατηγικές κατευθυντήριες γραμμές για τη συνοχή, αιτιολογική σκέψη 13.

[2] Η νομική βάση παρέχεται από το άρθρο 7 παράγραφος 3 του κανονισμού (ΕΚ) αριθ. 1083/2006 του Συμβουλίου, της 11ης Ιουλίου 2006, για τον καθορισμό των γενικών διατάξεων του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου και του Ταμείου Συνοχής και για την κατάργηση του κανονισμού (ΕΚ) αριθ. 1260/1999. Για περαιτέρω λεπτομέρειες σχετικά με τις διατάξεις εφαρμογής βλ. τον κανονισμό του ΕΤΠΑ 1080/2006 της 5ης Ιουλίου 2006.